
AVIZ

asupra propunerii legislative 
"Legea educaţiei permanente"

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă "Legea educaţiei permanente", trimisă cu adresa nr. Pl.x-331  din 1 septembrie 2009, înregistrată cu nr. 31/723 din 2 septembrie 2009.

Camera Deputaţilor este prima Cameră sesizată, conform prevederilor art. 75 din Constituţia României, republicată, şi ale art. 92 alin. (8) pct.2 din Regulamentul Camerei Deputaţilor, republicat.

Potrivit prevederilor art. 61 din Regulamentul Camerei Deputaţilor, Comisia a dezbătut această iniţiativă legislativă în şedinţa din 16 septembrie 2009.

Membrii comisiei au examinat propunerea legislativă supusă avizării, precum şi documentele care o însoţesc, avizul favorabil al Consiliului Legislativ, transmis cu adresa nr. 794 din 9 iulie 2009, precum şi avizul negativ al Consiliului Economic şi Social, cu nr.1446 din 21 iulie 2009.
În urma dezbaterilor şi a opiniilor exprimate de membrii Comisiei, cu unanimitate de voturi, s-a hotărât avizarea negativă a iniţiativei legislative, deoarece în textul acesteia nu se regăsesc sursele de finanţare necesare implementării măsurilor propuse, în conformitate cu prevederile art. 138 alin. (5) din Constituţia României, republicată, precum şi cu prevederile art. 15 din Legea nr. 500/2002 privind finanţele publice, cu modificările şi completările ulterioare.  
Totodată, în ziua de 15  septembrie 2009, Guvernul României  şi-a angajat răspunderea în faţa Parlamentului României, pe  proiectul Legii educaţiei naţionale.                                                                                                                    
În raport de obiectul şi conţinutul său, propunerea legislativă face parte din categoria legilor organice.

